McDonald’s Suomessa

McDonald’s on alun perin yhdysvaltalainen kansainvälinen pikaruokaketju, joka on toiminut Suomessa vuodesta 1984 alkaen. Vuoden 2025 lopulla Suomessa toimii noin 90 McDonald’s-ravintolaa. Vuonna 2019 McDonald’s oli Suomen kolmanneksi suurin ravintolaketju Hesburgerin ja Subwayn jälkeen. Ketjun tärkeimpiä kilpailijoita ovat Hesburger ja Burger King.
Historia.
1980-luku.
Suomen ensimmäinen McDonald’s-ravintola avattiin Tampereen Keskustorilla 14. joulukuuta 1984 samalla paikalla olleen Burger Kingin tilalle. Nykyisin paikalla on Friends &amp; Brgrs. Ravintolassa oli töissä 50 työntekijää ja jonot olivat pitkät viikkoja. Myös Helsingin keskustaan vuonna 1985 avattuun Forum-kauppakeskukseen avattiin McDonald's-ravintola. Vuonna 1988 avattiin Kehä III:n varrelle Helsingin Ala-Tikkurilaan McDonald's-ravintola, jossa on Suomen ensimmäinen autokaista. Suomen McDonald’s-ketjun ensimmäinen johtaja oli Jussi Nurmio.
1990-luku.
Maailman ensimmäinen risteilylaivassa sijainnut McDonald’s-ravintola sijaitsi "Silja Europa" -laivalla. Se oli toiminnassa vuonna 1993 tehdystä neitsytmatkasta vuoteen 1996 asti. 
Vuonna 1993 Suomessa oli 16 McDonald's-ravintolaa. Ketju kasvoi Suomessa valtavasti 1990-luvulla, jolloin ravintoloita avattiin moniin pienehköihinkin kaupunkeihin. Vuoden 1998 lopulla ravintoloita oli jo 90. Aluksi ravintoloiden tuotevalikoima keskittyi hampurilaisiin, ranskanperunoihin ja virvoitusjuomiin, mutta Chicken McNuggets -kananugetit otettiin valikoimaan vuonna 1995, salaatit vuonna 1997 ja "Ruis Feast" -hampurilaisen edeltäjä, Suomessa kehitetty "McRuis" vuonna 1998.
1990-luvulla Helsinkiin avattiin sekä perinteisiä McDonald’s-ravintoloita että teemaravintoloita, jotka poikkesivat muista ravintoloista sisustukseltaan. Mannerheimintiellä sijaitsi Rokkimäkki, Kurvissa Rallimäkki ja päärautatieasemalla Spacemäkki. Näistä vain Rokkimäkki toimii edelleen. Vuonna 1996 Helsingin Itäkeskukseen entisen urheiluhallin tiloihin avattiin lasten sisäleikkipuiston sisältänyt McDonald’s Leikkimaa, joka suljettiin vuonna 2001.
Vuonna 1997 avattu Rovaniemen McDonald's oli maailman pohjoisin McDonald's-ravintola vuoteen 2013 asti, jolloin se menetti tittelinsä Venäjän Murmanskiin avatulle ravintolalle. McDonald's-ketjun lopetettua Venäjällä vuonna 2022 titteli siirtyi jälleen Rovaniemen McDonald'sille, mutta vuonna 2024 tittelin vei Norjan Tromssan uusi McDonald's.
2000-luku.
McDonald's-ravintoloiden lukumäärä kääntyi laskuun 2000-luvun ensikymmenellä. Joulukuussa 2007 ravintoloita oli 38 paikkakunnalla yhteensä 83 kappaletta ja ketjun palveluksessa työskenteli noin 3 200 henkilöä. Ravintoloista 20 prosenttia omisti McDonald’s Oy.
Heinäkuussa 2008 "Kauppalehti" kertoi, että Suomen McDonald’s on muutamaa poikkeusvuotta lukuun ottamatta tehnyt tappiota koko olemassaolonsa ajan. Yhtiötä rahoitetaan pääkonttorista saatavilla pääomalainoilla, joita on maksettu Suomeen yhteensä 86 miljoonaa euroa.
2010-luku.
Suomen ensimmäinen McDonald’s-ravintola eli Tampereen Keskustorin McDonald's tuhoutui rasvakeittimestä syttyneessä tulipalossa toukokuussa 2010. Se avattiin uudelleen huhtikuussa 2012, mutta suljettiin vuonna 2015 vuokrasopimuksen päättymisen vuoksi.
Lokakuussa 2015 ketju ilmoitti sulkevansa ravintoloita ympäri maata kiristyneen kilpailun vuoksi. Seitsemän suljetun ravintolan jälkeen Suomessa oli 74 McDonald’s-ravintolaa.
Toukokuussa 2018 McDonald’s aloitti kotiinkuljetukset yhteistyössä Woltin kanssa Helsingissä. Pikaruokaa toimitettiin kotiinkuljetuksella Helsingin yhdeksästä McDonald’s-ravintolasta.
2020-luku.
Ensimmäisenä koronavuonna 2020 McDonald’s teki Suomessa kaikkien aikojen tulosennätyksensä ja nousi samalla ensimmäistä kertaa Suomen suurimmaksi pikaruokaketjuksi. Koronarajoitusten vuoksi ravintolasalit piti sulkea huhti–toukokuussa, mutta ketjun autokaistoja pidettiin auki ja myös saleista sai hakea noutoannoksia. 
Vuonna 2021 ketjuun kuului 66 ravintolaa. Yhtiö kertoi, että Suomeen on tarkoitus avata viiden vuoden kuluessa 25–30 uutta ravintolaa. Yhtiö paransi myyntilukujaan edelliseen vuoteen verrattuna 11,3 prosenttia. Uusia ravintoloita avattiin Nokialle, Seinäjoelle ja Vaasaan. 
Alkuvuonna 2022 ketjulla oli yhteensä 3 900 työntekijää. Ketju kertoi perustavansa vuoden aikana ravintolat Turun kauppakeskus Skanssiin, Saloon ja Tornioon. Vuonna 2023 ketjuun kuului 72 ravintolaa, joista 54 on franchising-yrittäjien hallussa, yhteensä heitä oli kymmenen. Vuonna 2025 ketjun on tarkoitus avata Suomeen kymmenen uutta ravintolaa, muun muassa Vihdin Nummelaan ja Savonlinnaan, niin että kyseisen vuoden lopulla Suomessa toimii noin 90 McDonald's-ravintolaa. Eniten ravintoloita oli vuonna 2025 Helsingissä (15), Espoossa (7), Vantaalla (6) ja Tampereella (5). Useimmissa ravintoloissa toimii myös autokaista, lukuun ottamatta kaupunkien ydinkeskustoissa tai kauppakeskuksissa toimivia ravintoloita.
Tuotteita.
Muun maailman tavoin Suomen McDonald'sissa saatavilla olevia tuotteita ovat muun muassa "Big Mac" -kerroshampurilainen, 
"McFeast"-hampurilainen, perus- ja juustohampurilainen, "Quarter Pounder"-hampurilainen, "El Maco" -hampurilainen, "Chicken McNuggets"-kananugetit ja "Happy Meal"-lastenateria. Lisäksi saatavilla on joitakin paikallisia erikoisuuksia, kuten "Ruis Feast"-hampurilainen, jossa tavallisen sämpylän sijaan leipänä on ruisleipä. Syksyllä 2017 lanseerattiin vegaaninen "McVegan"-hampurilainen, jota sai kyseisen vuoden loka-marraskuussa vain Tampereella, mutta sen myynti laajeni joulukuussa koko Suomeen.
Organisaatio.
Suomen McDonald’s-ketjun emoyhtiö on Food Folk Suomi Oy. Vuonna 2022 ketjulla oli yhdeksän omaa ravintolaa, muita ketjun ravintoloita johtivat franchising-yrittäjät. Emoyhtiö omistaa ketjun kiinteistöt.
McDonald’s on erikoistunut etenkin nuorten työllistämiseen. Vuonna 2025 ketjun työntekijöiden keski-ikä oli Suomessa vain 22 vuotta.